Skuffet Okparaebo: - Det er kjipt i dag
- De tidene jeg løper på på trening viser at jeg er i bedre form enn jeg noen ganger har vært, slår Okparaebo fast overfor VG. 26-åringen løp inn på tiden 11.40 på 100 meteren under Bislett Games i kveld. Det er noen tideler bak hennes personlige rekord på 11.10 - en rekord hun tross alt er trygg på at hun slår i løpet av året. - Det er jeg ganske sikker på, ja, slår hun fast.Okparaebo smilte ikke akkurat fra øre til øre da hun kom ned i intervjusonen etter å ha fullført løpet på Bislett ved nitiden onsdag kveld. Men hun var likevel klar på én ting - hun er ikke på noe vis bekymret for at det skal være noe i veien med formen. Hun sier hun aldri har vært så seriøs i treningsarbeidet som det hun er nå. I november i fjor rykket hun røttene opp ved rota i Norge, pakket kofferten og flyttet til England for å fortsette samarbeidet med treneren Reina Reider. Det var antakelig et lurt trekk. For ifølge Okparaebo viser alle fysiske tester at hun definitivt er på rett vei. Tidligere i år har hun løpt på 11.25, noe som ikke er hårreisende langt bak persen. - Derfor har jeg vært optimistisk med tanke på denne sesongen. Men det er kjipt akkurat i dag, sier hun. 100 meteren ble først skjøvet på etter at en av løperne tjuvstartet. Okparaebo merket at kameraene blant annet zoomet inn på henne, og 26-åringen ble en smule nervøs for at det var hun som hadde vært for kjapp ut av startblokkene. - Men jeg ble ikke stresset av det, slår hun fast. Resultater på dagens 100 meter for kvinner: 1) Myriam Soumare, Frankrike 11,18, 2) Lekeisha Lawson, USA 11,24, 3) Muna Lee, USA 11,37, 4) Ezinne Okparaebo, Norge 11,40, 5) Asha Philip, Storbritannia 11,41, 6) Jodie Williams, Storbritannia 11,44, 7) Aleen Bailey, Jamaica 11,44, 8) Katerina Cechova, Tsjekkia 11,66.
Ezinne Okparaebo (26) var skuffet over fjerdeplassen på Bislett, men er likevel trygg på at hun aldri har vært bedre trent enn nå.